Predkladacia správa

Správa o poskytnutej štátnej pomoci v Slovenskej republike za rok 2003, ktorá obsahuje informácie o poskytnutej štátnej pomoci za uvedené obdobie sa predkladá na rokovanie vlády SR v súlade so zákonom č. 231/1999 Z. z. o štátnej pomoci v znení neskorších predpisov.  
Základnou právnou normou v oblasti štátnej pomoci za rok 2003 bol zákon 
č. 231/1999 Z. z. o štátnej pomoci v znení neskorších predpisov, legislatíva Európskej únie, ktorá je pre Slovenskú republiku záväzná a vyplýva z Európskej dohody o pridružení a z Implementačných pravidiel. 
Predložená správa o poskytnutej štátnej pomoci bola vypracovaná na základe podkladov, ktoré podľa § 28 ods. 2 zákona č. 231/1999 Z. z. o štátnej pomoci v znení neskorších predpisov predložili poskytovatelia štátnej pomoci. 
Do 30. apríla 2004 ročné správy o poskytnutej štátnej pomoci predkladal Úrad pre štátnu pomoc. Od 1. mája 2004 prešla táto kompetencia na MFSR. Správa o poskytnutej štátnej pomoci za predchádzajúci rok sa po prerokovaní vládou predkladá Európskej komisii.  
Európska komisia však v apríli 2004 požiadala o tabuľkový prehľad opatrení štátnej pomoci za obdobie rokov 2000 – 2003 a o doplnenie nových opatrení štátnej pomoci do konca roku 2003. Európska komisia uviedla, že národný monitorovací orgán nebude povinný predložiť ročnú správu o poskytnutej štátnej pomoci za rok 2003, ak predloží kompletný zoznam existujúcich opatrení vrátane údajov za rok 2003. Tabuľková podoba správy o poskytnutej štátnej pomoci za roky 2000 - 2003 bola postúpená Európskej komisii Ministerstvom financií SR dňa 26.5. 2004. Preto sa táto správa za rok 2003 Európskej komisii nepredkladá.
Správa o poskytnutej štátnej pomoci je vypracovaná v súlade s metodikou Európskej komisie. Správa faktograficky a sumárne zachytáva smerovanie štátnej pomoci od poskytovateľov štátnej pomoci k príjemcom pomoci a zároveň prezentuje hlavné tendencie vo vývoji  poskytovania štátnej pomoci. Správa hodnotí poskytnutú štátnu pomoc v roku 2003, porovnáva objemy štátnej pomoci v SR v rokoch 2000 až 2003 a dáva ucelený prehľad štátnej pomoci podľa účelov a kategórií pomoci.    
Vyhodnotenie medzirezortného pripomienkového konania je uvedené v osobitnej prílohe.
Správa má informatívny charakter. Nemá žiadny dopad na štátny rozpočet, zamestnanosť a životné prostredie, preto neobsahuje Doložku finančných, ekonomických, environmentálnych vplyvov a vplyvov na zamestnanosť.